Såsom i en spegel
Såsom i en spegel () je švedski crno-bijeli igrani film snimljen 1961. u režiji Ingmara Bergmana, poznato kao jedno od najuspješnijih i najuticajnijih ostvarenja u njegovoj filmografiji.

Po žanru je drama. Protagonistica, čiji lik tumači Harriet Andersson, je Karin, mlada žena koja je nedavno puštena iz duševne bolnice gdje se liječila od shizofrenije i koja dolazi na otok gdje bi se trebala odmoriti u društvu porodice koju čine njen otac i ugledni književnik David (čiji lik tumači Gunnar Björnstrand), muž i ljekar Martin (koga glumi Max von Sydow) i mladi brat Minus (koga tumači Lars Passgård). Radnja se odvija tokom 24 sata i prikazuje njihove međusobne odnose, kao i kako se Karinino duševno stanje postepeno ali neumitno pogoršava sve do potpunog psihotičnog sloma.

Såsom i en spegel je za Bergmana bio jedan od najosobnijih projekata, s obzirom da ga je posvetio svojoj tadašnjoj supruzi Käbi Laretei, snimao na otoku Fårö gdje je i sam volio ljetovati, te lik Davida velikim dijelom načinio sličnim sebi (uključujući to što je nosio beretku). Bergman je strukturu filma temeljio na Strindbergovim dramama, odnosno zamislio je kao dramu u tri čina sa minimalnim brojem likova, odnosno četiri lika koji međusobno funkcioniraju kao svojevrsni muzički kvartet. Zbog toga se Såsom i en spegel smatra prvim od Bergmanovih "komornih filmova", a jedan od značajnih motiva čini odnos prema Bogu i religiji općenito, zbog čega se smatra prvim dijelom tzv. trilogije o vjeri koju će činiti njegovi kasniji filmovi Pričesnici i Šutnja.

Såsom i en spegel je duboko impresionirao kritičare, a posebno Andersson čiji će nastup u sceni tokom koje njen lik "ugleda lice Boga" i konačno zapadne u ludilo ući u brojne filmske antologije. Sljedeće godine je na dojeli Oscara uspio osvojiti Oscar za najbolji film na stranom jeziku.

Uloge
 Harriet Andersson – Karin
 Gunnar Björnstrand – David
 Max von Sydow – Martin
 Lars Passgård – Minus

Izvori

Vanjske veze

Criterion Collection essay by Peter Matthews
Synopsis, reviews and commentary at Bergmanorama: The Magic Works of Ingmar Bergman 

Švedski filmovi
Dramski filmovi
Authority control 2